Samsung se beteuterde voufoon glo 'gereed' | Netwerk24
Deur Petrus Malherbe 03 Julie 2019 10:16
Die nuwe Samsung Galaxy S10+ is in Februarie bekend gestel. Foto: Getty Images
Bykans drie maande nadat Samsung se eerste voubare foon op 'n skouspelagtige wyse in die hand van joernaliste wêreldwyd gebreek het, is dié peperduur foon glo "gereed" om weer uitgereik te word.
DJ Koh, mede-uitvoerende hoof van Samsung, het aan The Independent erken die maatskappy was oorgretig met die bekendstelling van die Galaxy Fold.
Dié foon is voor sy amptelike bekendstelling in April aan 'n handvol joernaliste gestuur om te toets waarna die een toestel ná die ander om verskeie redes gebreek het, hoofsaaklik weens probleme met die Fold se voubare skerm.
"Dit was 'n groot verleentheid," het Koh erken.
'n Bron het aan Bloomberg bevestig dat Samsung die foute met die Fold reggestel het, en dat die toestel nou meer duursaam sal wees.
Maar steeds ongelooflik duur. Die plaaslike prys word op ongeveer R45 000 gereken.
Volgens die bron gaan die Fold waarskynlik weer aanstaande maand saam met die maatskappy se nuwe Galaxy Note 10 bekend gestel word.
Samsung het Dinsdag op sosiale media daarop gesinspeel dat die nuwe Note 10 op 7 Augustus bekend gestel gaan word.
Daar is nog bitter min inligting oor die Note 10 beskikbaar, buiten dat die ontwerp daarvan glo hemelsbreed van vorige modelle gaan verskil.
Daar word onder meer gegis dat die Note 10 net een kameralens gaan hê, in skrille kontras met bykans elke ander slimfoon tans beskikbaar wat (in die geval van die Nokia PureView) tot vyf lense het.
Amptelike uitnodigings na die bekendstelling is egter nog nie uitgestuur nie. Die foon sal waarskynlik gelyktydig in Suid-Afrika as elders beskikbaar wees.
Sommige joernaliste se Galaxy Fold-toestel het ná net twee dae begin breek. Foto: Mark Gurman
Huawei het intussen ook die bekendstelling van sy voubare foon, die Mate X, onbepaald uitgestel. Dit is glo gedoen sodat die maatskappy nie dieselfde flater as Samsung begaan deur sy voubare foon te vroeg uit te reik voordat hy die nuwe tegnologie behoorlik kon toets nie.